寄題松江下砂唐氏竹友
作者：方回
朝代：宋

paragraphs: 趙子昂書今第一，竹友二字大踰尺。
結交此君者爲誰，松江其家吾未識。
想見彷彿如渭川，千畝比封環乃宅。
根竹可曾掘作鞭，笋出不忍煮爲食。
青琅玕棲紫鳳凰，可待九成擊夔石。
老夫客居杭州城，一葦可航不三日。
不問主人即直造，誰知亦復有此癖。
夢到霜松雪梅邊，龜殻踞兮蛤蜊食。
取此三友并友之，月明半夜吹長笛。